text:
Curso Empresario Prepara April 2018
Bo kier ta un empresario bon prepara?
Bo ta interesa den un curso con pa maneha un negoshi?
Iniciativa pa Desaroyo di Empresa Arubano(Idea) ta organisa su curso “Empresario Prepara I” tur aña den luna di april. E ta wordo organisa conhuntamente cu Enseñansa Pa Empleo (EPE). Meta di e curso aki ta pa yuda nos clientenan administra nan negoshi den un forma eficiente y engrandece e nivel di informacion y strategia con pa haci di nan negoshi uno exitoso.
Pa logra esaki nos a parti e curso den 2 fase:
- A. Prome fase ta ciencia empresarial; Marketing, Purchasing Logistics, Arbeidsrecht, Rechts-en Wetskennins, Business Plan, mercadeo riba tereno industria turistica, quickbooks, Leadership & Management;
- B. Segundo fase cursistanan ta hasi uso di e teoria den practica. Lo siña traha un business plan y diferente ehercicio lo wordo duna tocante con pa maneha un negoshi.
Empresario Prepara lo continua cu su siguiente curso na April 2016. Lo cuminsa cu inscripcion den luna di februari 2016. E curso ta consisti di 33 lesnan. Horario ta 7.00 pm pa 9.15 pm y pa e lesnan lo tin un schedule cu lo mester tene cuenta cune. Localidad di curso ta ‘Enseñansa Pa Empleo’ situa na Engelandstraat 33, Eagle.
Curso Empresario Prepara ta costa Afl. 525,-. Mester completa tur e fasenan pa por logra un diploma na final.
Criteria pa atende curso Empresario Prepara:
- Ta preferibel pa tin nivel di MAVO of equivalente. Diploma no ta necesario.
- Mester tin conocemento di computer
- Conocemento basico di papiamento, hulandes y ingles ta necesario.
Dia 16 di december 2016 IDEA, conhuntamente cu minister di asuntonan di Economia, Sr. Richard Arends a haci entrega di diploma di curso "Empresario Prepar I" na tur cursista cu a pasa examen cu exito. Un total di 21 cursista a logra obtene e diploma.
Cursistanan cu a finalisa curso cu exito ta e.o.: sr. Yeiro Castro. sra. Manuela Diaz, sra. Juraima Farro, sra. Wendy Lacle, sra. Jacqueline Lichtenberg, sra. Regina Lopez-Haseth, sra. Melitza Paesh, sr. Graig Wever, sra. Monique Zaandam, sra. Gwendolyn De Cuba-Ras, sr. Nelson Tiel, sra. Karin Trim, sr. Eduardo Lopez, sra. Yendy Alvares Narvaes, sra. Merelinge Angela-Geerman, sra. Margriet De Mey, sra. Jennessy Donata, sr. Johan Jaimes-Rodriquez, sra. Maria Jones, sra. Johanna Vergara, sr. Modesto Sanchez-Delgado.
Pa informacion por yama oficina di Idea na 5821181 ext. 439/440 of pasa personalmente na Departamento di Asuntonan Economico, Comercio y Industria na Sun Plaza di 2 piso.
Tambe por like Idea su Facebook pagina: Idea-Aruba of via email: l.croes@arubaeconomicaffairs.aw of j.trim@arubaeconomicaffairs.aw pa mas informacion y updates.


c: text/html

text:
ORANJESTAD – No ta cos cu mi ta un experto den politica, pasobra mi no ta. Simplemente un hoben cu ta purba di conclui su propio opinionnan. Pero mas mi ta wak reunionnan den parlamento, mas mi ta sigui Facebook, mas mi ta sigui kico pueblo tin di bisa. Mas mi ta pensa cu ora e ta yega na politica, Aruba merece un comienso nobo. Un comienso nobo, cu strategianan limpi, sin promesanan falso.
MEP a bin MEP a bay, AVP a bin AVP a bay, AVP a bolbe bin, pero pa añanan largo e rivalidad entre e dos partidonan aki a parti sociedad den dos. Pasobra e ta parce cu hende semper tin cu ta of MEP of AVP, pasobra “Aruba” no ta un partido politico. Y bo no por ta pro un decision cu AVP a tuma, sin cu bo ta contra MEP completo. Pero kisas esey mes nos mester, partido Aruba. Un cu ta dedica na bienestar di pueblo sin tin necesidad di desvia di nan trabou politico pa constantemente trata cu e constante atake
di familiarnan di otro. Tur dia un ta mete cu un otro su mama, cu un otro su tata, parlamentarionan segun redo social no ta haci nada pa e pais, pero tin tempo pa skirbi mil y un relato tur siman purbando di limpia nan nomber. Anto e ora den ken pueblo tin cu confia? Unda e credibilidad ta keda si nos propio politiconan cu tin e “miho interes” di tur pueblo na curason no por ni mira otro cu humanidad?
Pasobra niun no por ta “politicamente corecto” pero ta hura di ta politico si.
Politica tin un reputacion sushi, un reputacion di ta un carera corupto, pa hende golos y sin berguensa y kisas esaki tambe ta algo cu mester cambia, e mentalidad cu cual nos ta wak politica riba su mes. Politica ta un parti hopi esencial den un comunidad, paso sin politica e ora ta ken ta goberna e pais?
Pa e motibo ey ta importante pa sikiera cuminsa kere cu politiconan bon ta existi. Pasobra kere ta e prome paso pa algo bira un realidad. Si no tin ningun persona riba ningun lista di ningun partido cu bo ta considera algo mas cu un politico, algo manera un…uhm un bon ser humano. Pa ken bo ta bay vota?
Tin hende cu no ta envolve mucho cu politica, cu kier keda leu di e drama. Pero bo sa kico?
Si bo no mete den politica, no ta nada paso politica si ta mete cu bo. Y abo como ciudadano ta esun cu ta biba cu tur e consecuencianan di e decisionnan cu politiconan ta tuma.
Pues como ciudadano, uza bo privilegio y no pensa riba bo so ora bo vota, pensa riba un sociedad completo. Tin hende na mundo cu ta cana 5 ora na pia, desde nan bario chikito simplemente pa nan por vota. Cuminsa na vota Aruba, paso e berdad ta cu MEP y AVP a haci, tur dos mientras cu nan tabata of ta den poder a haci. Nos no por bisa cu no, tur dos tin bon y tur dos tin malo. Pero ki dia e ta bay stop? Ki dia Aruba lo haya e privilegio di tin politiconan cu no ta grita otro manera ta bestia nan ta den parlamento? Ki dia nos lo conoce un politica cu no ta mara na privilegio di ningun fam of un historia largo di corupcion su tras? A bira tempo pa un comienso nobo. Pero esey ta algo cu e pueblo so por scoge.
nota di autor: Skirbi 10/07/2015
publicacion exclusivo di Bon Dia Aruba, no por wordo publica ningun otra caminda fuera di e blog aki sin permiso.

robotstxt: allowed

filter: keep


text:
ORANJESTAD (AAN): Poder di hubentud a start sali unda e aña aki ta conta cu un grupo di hoben cu ta encarga pa drenta den comunidad y hunto cu mas persona busca nominadonan pa 2017. Comicion di Poder di Hubentud tin e meta pa e aña aki yega 30 nominado y guianan pa nan bira lidernan prominente den nos pais. Edad di participacion ta di 12 te cu 24 aña.
Faltando un siman mas pa sera insribcion, comicion ta encurasha clubnan social, deportivo, cultural of school pa manda nomber di e hoben cu ta destacando den e diferente categorianan. Ta importante pa splica cu detaye pakico e hoben mester worde nomina. Kico ta locual e ta haciendo den comunidad of den su seno cu ta hacie un hoben diferente y exitoso. Nos tin hopi hoben cu ta haci cosnan positivo pa nos pais y nos mester duna nan e reconocimento pa esaki.
Hobennan cu ta destaca riba tereno social, deportivo, trabao boluntario, mehoracion personal, media y tecnologia ,cultura y arte, sciencia lo ricibi un reconocimento special na final di 3 luna di guia. E Comision cu ta resorta bao ATHA ta trahando duro pa asina presenta un super programa pa e hobennan durante di e vakantie aki. Un proyecto importante pa sigui educa y guia hobennan di nos isla. Mayornan y famianan cu sa cu tin hoben cu ta destaca den un of otro sector por inscribi’e ainda via ATHA. Por download formulario for di www.athaaruba.org. Nos mester apoya hobennan cu ta haci bon den nos pais y atravez di Poder di Hubentud su programa, nos ta duna nan e oportunidad aki. Cada hoben por saca mas probecho posibel di e proyecto aki siguiendo e cursonan cu lo worde ofrece na nan.
Pa 3 luna e hobennan lo recibi diferente curso entre otro di motivacion y liderasco, siña riba nan derechonan, con pa maneha cu nan placa, higiena personal, public speaking y otronan.
Dia 22 di Mei ta sera oficialmente inscribcion, abo por haci e diferencia den comunidad y duna un hoben e oportunidad di crece y desaroya den un forma sano.
Si por tin cualkier pregunta por yama ATHA na 582-3773.


text:
James Finies
Presidente
i kordinado Fundashon Nos Ke Boneiru Bek
Pueblo di Boneiru
a wordu inkorpora i integra den estado
Hulandes sin su aotorisashon legal kual mester tabata un eskoho i desishon di e
pueblo liber i konsiente di tur
konsekwensia previo di su eskoho, i for
di despues di 10-10-10 a drenta un epoka di divishon i inseguridat ku nunka
prome no tabata e kaso.
E desunion i
divishon aki huntu ku tur kambionan ku a wordu i kada dia di nobo ta wordu
desidi i ta traha ley pa e pueblo Boneriano pa e gobiernu di Hulanda situa na
Den Haag i kaminda ku e pueblo su bos ku ta su poder demokratiko a wordu
neutralisa a krea un situashon di desesperashon i sin salida pa e pueblo.
Nos a
splika i roga na politikonan ku a soru pa e divishon aki ku ta ‘union” ta
e solushon i pa kuminsa e kaminda di rekonsiliashon di e pueblo i restorashon
di e pueblo su derechonan historikamente hereda i atkeri pa por duna e pueblo ku ta desampara un
speransa nobo.
Nos Rei nobo
Willem Alexander a bini, a skucha, i a komprende e situashon ku su pueblo di su
Reino ta konfrontando a priminti di lo juda i a duna e pueblo un speransa nobo.
Despues di
esaki gobiernu di Hulanda a kumpli ku
promesa di Rei i resien a deklara ofisialmente ku “ ku nan ta respeta nos
pueblo su derecho di autodeterminsahon konforme reglanan di Nashonan Uni i awor
nos mes por bai referendum i hasi un eskoho estatal nobo den Reino i nan lo
respete i ku nan tin deber di juda nos i ku nan lo renegosha ku nos den kuadro
di ley internashonal di igualdat, rasonabilidat, integridat i buena fe”
25 di februari
Konseho Insular a uni den e moshon i desishon den su totalidat i unaninamente tur
miembro a bai akuerdo ku lo mester tene un referendum pa por trese pas i
trankilidat bek den e pueblo Boneriano i esaki a wordu ratifika
ofisialmente atrobe unaninamente pa tur
miembro di raad riba 1 april instalando e komishon pa duna un konseho
prinsipalmente na e uniko puntu di diskushon o desakuerdo ku tabatin pa sea
tene e referendum prome ku elekshon o despues di evaluashon.
E pueblo
Boneriano a sinti un alivio i a rebiba nan speransa pa un solushon pronto pa
por duna e pueblo e oportunidat pa eherse su
derecho di disidi su mes riba su
futuro kual ta su responsabilidat i su desishon. E union i kaminda di
rekonsialshon a habri di nobo i un futuro briiante mirando ku Hulanda lo juda i
kopera ku deseo di e pueblo a kuminsa bira realidat.
E reunion di konseho
insular siman pasa 6 mei kaminda e komishon, konsisitiendo entre otro di tres(3)
eksperto legal e duna nan konseho “awor o nunka” riba e mandato di konseho
insular riba e pregunta prinispal ki dia
lo tene e referendum sea prome ku
elekshon o despues di evaluashon a wordu desaproba i silensia sin ningun
pregunta o remarke riba e puntu di desakuerdo kual ta e momentu adekua pa tene
e referendum sea prome ku elekshon o despues di evaluashon. Niun solo momentu
so e diskushon o pregunta o moshon pa ku esaki no tabata na diskushon.
I koalishon a disidi na final den un votashon
pa para e proseso i asina para e referendum i a bira lomba pa e pueblo i traishona
e pueblo ku a konfia den su representanten ku nan deber ta di proteha e pueblo i su derechonan i a bolbe
kita e speransa di e pueblo ku a kuminsa sinti i kere ku e solushon tabata na
kaminda i ta kibra e proseso di union i rekonsiliashon ku a kuminsa kue forma i
a bolbe dividi e pueblo un biaha mas i awor e pueblo a bolbe kai den un estado
di desesperashon i ta insierto di su futuro i ta riska di entrega nos pueblo su
futuro den man di otronan.
Un jamada ta bai
un biaha mas na direkshon di nos miembronan di konseho insular pa por
rekonsidera nan posishon i tene kuenta ku nan a wordu skohe pa sali na defensa
di nos pueblo i su derechonan i no lo kontrali i no por entrega esakinan bek
sin autorisashon di e pueblo. Mester
tene debidamente kuenta ku e rogamentu i sklamashon di e pueblo pa debolbe
esakinan bek si no ta duna e pueblo tambe e derecho di por eksigihi su
derechonnan bek di kualke otro
forma kual nos no ta spera ku lo mester
ta e kaso si miembronan di nos konseho insular tene kuenta ku ley i nan
konsenshi i aktua konforme esey.


text:
Aunke Aruba no ta afecta pa ConocoPhillips:
ORANJESTAD (AAN) – Den conferencia di prensa di gobierno, Prome Minister sra. Evelyn Wever-Croes, a contesta un pregunta relaciona cu e embargonan cu ConocoPhillips Company (un compania petrolero di Merca ubica na Houston) riba e activonan di Bonaire y Curacao, recientemente.
Nan por haci mesun cos cu e refineria di Aruba? Esey tabata e pregunta pa nos prome mandatario.
E dignatario a declara cu naturalmente esaki ta un tema cu tin gobierno di Aruba hopi ocupa y preocupa. No pa e tema di ConocoPhillips mes door cu Aruba a scapa, pasobra nan a purba di embarga na Aruba tambe, pero danki cu e nos refineria no ta di PDVSA ni di Citgo nan no a logra.
Nan a purba embarga locual ta yega hopi cerca di dje, cu ta e contenido y e tanki di Citgo pasobra nan a bisa cu loke ta di Citgo ta di PDVSA, pero Huez a dicta cu esey no ta e caso, y pesey Aruba a scapa di dje, y nan mester a lanta embargo bek.
E dignatario a splica cu Aruba ta diferente cu Curacao y Bonaire. Pero tin companianan cu ta busca di haya loke nan ta sinti cu ta toca nan, y si nan no haye na cas nan ta buske otro caminda.
E mandatario a anticipa cu Aruba por spera cu mas compania den futuro lo kier pone un of otro embargo, y gobierno ta haya su mes ta deal cu esaki.
Pesey Prome Minister a pidi RDA (Refineria di Aruba) pa traha un plan di contingencia, con pa Aruba prepara su mes e tipo di cosnan asina.
El a splica cu e diferencia grandi entre Aruba y Curacao, ta cu Citgo no tin propiedad na Aruba. Citgo ta huur algo cu ta propiedad di otronan.
Na Curacao PDVSA ta doño y e ora ey nan por confronta cu hopi mas problema. E no ta kita afo si, cu nos no ta core riesgo cu un carga di fuel of gasoline, otro hende por bin bisa cu nan ta di dje, anto tume y bisa nos wak con boso ta haci cu esey.
E mandatario a expresa cu Aruba no kier esey. El agrega cu Aruba tin diferente suppliers y refineria di Aruba ta esun cu ta cumpra e fuel di companianan di Citgo y tin biaha di otronan. Y si ta di otronan no tin e problema y esey ta e plan di contingencia pa evita cu nos ta cay den situacionnan asina.
Pesey gobierno ta tuma e medidanan necesario pa no afecta nos pais mas cu e ta afecta caba.


text:
Hues no a kere nada cu e Chines a bisa
ORANJESTAD (AAN) – Diaranzon merdia Corte den Promer Instancia a dicta sentencia den e caso penal cu Ministerio Publico a cuminsa contra e Boneiriano J.P.E. y e Chines P.F. Fiscal anterior a exigi 25 aña di prison pa cada un. Hues, despues di a studia e caso a condena ambos na 20 aña di prison.
HUES TA HAYA TUR DOS COMPLICE
Den sala di Corte tabata presente e famia di e victima Shasha mientras cu parti ariba tabata sinta famianan di e dos sospechosonan.
Hues a bisa cu e ta haya legalmente proba cu J.P.E. y P.F. ta complice di e asalto arma riba 13 September 2016, caminda J.P.E. a tira mata e dama Chines Shasha y a tira tambe e casa, kende a keda herida.
Hues a bisa cu no tin ningun motibo pa duda riba declaracion di e Boneiriano J.P.E. y cu e declaracion ta wordo carga cu pruebanan tecnico. Hues a mustra riba yamadanan telefonico cu a scucha y otro pruebanan. Hues a conclui cu nan dos a planea e asalto.
El a mustra cu nan a cumpra e arma y despues a busca e balanan. Hues ta haya prueba cu P.F. a duna J.P.E. instruccion pa haci e asalto arma y a duna J.P.E. e arma.
Hues a bisa cu for di e investigacion ta sali na cla cu J.P.E. a drenta e cas cu arma den man. Na dado momento el a dal e casa cu e cabo di pistol pasobra e casa no kier a drumi plaat riba vloer. Despues J.P.E. a tie rap nan. El a bay cu Shasha den camber y a puntra pa placa. Shasha a mustr’e riba dos tas. Na dado momento e yiu homber di Shasha a drenta cas. Ora el a mira J.P.E. cu e arma, el a core sali. J.P.E. a bay su tras. E casa a logra los y dal J.P.E. cu stoel di bar.
E momento ey, J.P.E. a tira e casa. Door cu e porta di cas tabata sera, el a tira riba e glas di porta di e cas caminda e victima Shasha tabata para. El a bay habri e porta y mira e casa y Shasha ariba suela tur na sanger. El a coy e tas y yabi di auto y bay. El a yama P.F. y bis’e cu cos a bay malo. A palabra cu e ta bay veld di Sportboy’s, caminda P.F. a bay busk’e cu su yiunan den auto y hib’e cas. Despues P.F. a bay busca J.P.E. bek. Nan a bay na un mondi na Palo Marga caminda J.P.E. a kima e pañanan cu el a usa.
NO TA TIRA ACCIDENTAL
Hues ta haya cu tabatin cooperacion estrecho di asalto arma. Na opinion di Hues, aunke P.F. no tabata presente, e ta responsabel pa e asalto. P.F. tabata sa cu J.P.E. tabatin e arma cu bala. Hues ta haya cu P.F. ta complice di e tiramento. El a rechaza defensa di abogado di J.P.E., cu e tiro tabata accidental. Hues a mustra cu ora J.P.E. a tira, el a tuma riesgo cu por a mata. El a remarca cu J.P.E. no ta un experto den tiramento.
NO TA KERE CHINES
Hues a mustra cu abogado di P.F. a bisa cu ta berdad cu el a huur auto pa J.P.E. Ta berdad cu el a busca J.P.E. y cu a bay Palo Marga pa kima paña. Pero P.F. no a haci plan di asalto arma riba su tanta. El a sinti su mes amenaza pesey e no a bisa nada na Recherche. Hues a bisa cu e no ta kere eseynan.
Hues a remarca cu ta P.F. mes a hiba J.P.E. na e cas. Ademas ora el a bay busca J.P.E. na veld di Sportboy’s y a mira cu su carson sushi. Hues ta haya cu P.F. no a duna un splicacion acceptable, pakico e no a bisa Polis nada. Hues a mustra cu J.P.E. no a menaza P.F. cu arma. Ora a bay kima e pañanan na Palo Marga, e arma a keda den auto. Pakico P.F., e momento ey no a bay hiba esaki na Polis. Hues a remarca tambe cu ora cu J.P.E. a keda deteni, ainda P.F. no kier a bisa nada. Por ultimo a scucha nan papia den e bus di detenidonan. A pone aparato pa scucha nan kico nan lo papia cu otro. Na opinion di Hues, si scucha e combersacion no por conclui ningun rato cu P.F. tabatin miedo of tabata sinti su mes amenaza.
Hues a mustra cu P.F. a bisa J.P.E., bo sa pakico nan a gara nos. Pasobra hende a mira e auto. Tambe a papia kico a bay cun’e. P.F. a hasta bisa J.P.E. cu su declaracion tin’e frega. Hues a mustra cu P.F. a conseha J.P.E. pa actua cu e ta loco pa e haya menos castigo. Tur esaki ta mustra cu P.F. tabata sa masha bon di loke a pasa.
CASTIGO
Hues ta haya legalmente proba cu e duo J.P.E. y P.F. ta complice di mata Shasha. Nan ta complice di purba mata e casa. Hues no ta haya proba cu J.P.E. a tira riba e yiu homber. Si Hues ta haya proba, cu a menaza e yiu homber cu arma.
Hues a bisa cu e caso aki a conmove comunidad. A kita bida di Shasha y causa hopi tristeza den famia. El a tene na cuenta cu ta promer biaha cu nan ta wordo condena. Hues a tene cuenta cu castigonan cu Hof ta duna pa crimennan asina entre otro e caso recien na Bonaire caminda un Polis a wordo mata.
Hues a condena J.P.E. y P.F. na 20 aña di prison, kitando e tempo cu nan ta sera den KIA. E auto lo keda confisca. Pa loke ta e demanda di daño per juicio Hues a bisa cu esaki ta no admisibel. Hues a mustra cu e famia a usa placanan di Shasha pa paga gastonan di entiero. Ainda Notario mester determina cuanto placa cada un lo haya. Hues a bisa cu e famia lo por haci un caso civil. Pa loke ta e demanda di daño inmaterial, e tata y dos yiunan a sufri a consecuencia di e caso. Hues a fiha pa e tata 10 mil florin, pa e yiu muher 7500 florin y e yiu homber 5 mil florin. Hues a declara e otro parti no admisibel y a bisa cu e famia lo por haci un caso civil pa esaki tambe. Hues a bisa cu e ta impone e medida pa paga daño per juicio riba J.P.E. y P.F. Esey ta nifica si no paga e sumanan aki, nan lo haya castigo di prison extra.


text:
Luna di ensenansa luna di siman di buki
Riba peticion di e alumnonan di grupo 4 di Emmaschool, juffrouw a conta un storia di suspenso.
Punto culminante di e storia tabata, cu nan mester a caba e storia den grupo.
E tarea specifico tabata: caba e storia y ilustra esaki. Pensa un titulo y pone nomber di e autornan riba e kaft. Cada grupo mes mester a asigna un lider pa guia e proceso y parti tarea. E resultado tabata tremendo.
E muchanan a traha cu smak y dedicacion y no kier a laga e trabou para pa sigui cu otro les.
E trabou den grupo a bay tremendamente bon, e muchanan a echt dialoga cu otro y a acepta e rol di e lider. Durante e proceso diferente aspecto di siñamento a bin dilanti. Nan a crea, skirbi, lesa, pinta, socialisa, scucha otro y traha independientemente. Mas importante, nan a experiencia e placer cu lesamento ta duna.
E titulonan ganador a resulta: na prome luga "E Monster Spantoso", na di dos luga "Pasa Bon Nochi" y na di tres lugar " E Macaco...."
E hurado tabata un trabou bastante dificil pa scoge entre e ganadornan pero na final tur mucha a keda hopi contento cu nan premio pa cortesia di FBNDD. Un premio cu sigur lo stimula mas ainda e placer di lesamento!


text:
Kralendijk – Het orkaanseizoen is weer begonnen. Deze loopt officieel van juni tot november. Het is van belang om hier goed op voorbereid te zijn. Een goed begin is het halve werk.
CAROA CONFERENTIE WORDT DIT JAAR GEHOUDEN OP BONAIRE.
Kralendijk - Aankomende week organiseert de Nationale ombudsman Reinier van Zutphen, de negende tweejaarlijkse conferentie van de CAROA, “The Caribbean Ombudsman Association”.
Masterclass tokante ‘esensia di liderazgo’
Kralendijk - Ayera 25 di april 2017 a tuma lugá un Masterclass na Boneiru, organisá pa Ministerio di Interior i Relashon ku Reino / Binnenlandse Zaken en Koninkrijksrelaties (BZK).
“Tumando akshon pa manehá e konsekuensha di derame di petrolio”
Kralendijk – Tim di entidat públiko, Stinapa i Selibon ta tumando akshonnan konkreto pa manehá i minimalisá e daño di e derame di petrolio pa kostanan na parti ost di Boneiru.
RCN i OLB ta inisiá un reunion ku dunadónan di trabou riba 12 di aprel próksimo
kRALENDIJK - Riba inisiativa konhunto di direktor di Rijksdienst Caribisch Nederland (RCN), Kolegio Ehekutivo di entidat públiko di Boneiru i riba petishon di Representante di Reino, lo bai tin un reunion riba 12 di aprel, 2 or di mèrdia, kaminda ta invitá tur dunadónan di trabou ku ta afiliá na PCN.
“Derame di Petrolio ku daño pa kosta di Boneiru”.
Kralendijk - Mesora personal di Havenkantoor a tuma medida nesesario: Dia 16 di mei, Havenkantoor a risibí informashon di STINAPA tokante manchanan di petrolio ku a spula na bichnan di Isla Los Roques ku ta keda aproksimadamente ménos 170 kilometer for di kosta ost di Boneiru.
Djaweps 13 Di Aprel Último Dia Pa Saka Karchi Di Sanidat
Kralendijk - E departamentu di Komunidat i Kuido ku ta resortá bou di e direktorado di Supervishon i Mantenshon di Lei kier a urgi tur persona ku di un manera òf otro ta bini den kontakto ku kuminda i/òf bebida durante e aktividatnan di ‘’Dia di Rincon’’, pa hasi e trámitenan nesesario pa promé ku e aktividatnan aki tuma lugá, logra saka e asina yamá karchi di sanidat òf karchi blou.
Gezaghèber Edison Rijna a honra sinku nabegante di Stormvogel.
Kralendijk, Djasabra último gezaghèber sr. Edison Rijna a hasi apertura di e eksposishon ‘Salute to the Sailors - Saludo na nabegantenan’. Ta un eksposishon di potrèt di barkunan riba kua bonerianonan a nabegá.
Gobièrnu a intensivá su inspekshonnan riba tur establesimentu ku ta bende produktonan di Brasil
Kralendijk – Den kuadro di e problemanan ku a surgi na fabrikanan na Brasil, gobièrnu di Boneiru a tuma akshon i e prekoushon nesesario. Direktorado di Mantenshon i Supervishon di lei a intensivá nan inspekshonnan riba tur establesimentu ku ta bende e produktonan aki.
Grupo di trabou di aksesibilidat físiko a entrega rapòrt na gezaghebber Edison Rijna.
Kralendijk - Resientemente presidente di MIVABO sra. Edith Strauss Marsera kompaña pa Ria Evers-Dokter kordinadó di e grupo di trabou di aksesibilidat físiko Boneiru i sr. Artie de Vries vise presidente di MIVABO a entrega e rapòrt di e konferensha ku a tuma lugá dia 8 di desèmber 2016 tokante di aksesibilidat i e nesesidat di traha huntu na gezaghèber sr. Edison Rijna.
Kònsel di Repúblika Dominikana ku bishita di trabou serka gezaghèber Rijna.
Kralendijk - Sr. Francisco Antonio Francisco Aracena Kònsel General di Repúblika Dominikana, stashoná na Kòrsou, i kompañá pa su sra. esposa Yamily Lopez i Vice Kònsel sr. Juan de Dios Bello Medrano a realisá un bishita di trabou serka gezaghèber sr. Edison Rijna.


text:
WILLEMSTAD - Djabièrnè 2 di febrüari 2018, alrededor di 00.53 or, Sentral di Polis a risibí notifikashon di un kaso di lòsmentu di bala riba Seru Fortuna.
Mesora Sentral di Polis a dirigí un patruya na e sitio. For di un investigashon ku polis a realisá na e sitio polis a komprendé for di un testigu ku un hòmber a lòs algun tiru dirigí riba un dama (su ex) na momentu ku e dama aki a yega kas den un outo.
Nuin di e balanan no a alkansá e dama, sinenbargo e outo ku e dama tabata manehá si a haña perforashon di bala. Despues di su akto e hòmber sospechoso aki a bai for di e sitio. Polis a konfiská e outo i un kantidat di “huls” na e sitio pa mas investigashon. Ambulans a bini na e sitio pa duna asistensia na un persona ku a bira malu despues di e suseso aki.
Alrededor di 08.12 or di mainta, Sentral di Polis a risibí notifikashon ku un hòmber sospechoso a pega un kas den área di Seru Fortuna na kandela. E unidat polisial ku a yega na e sitio a topa ku un kas kompletamente na kandela. For di un investigashon preliminar ku polis a hasi na e sitio a resultá ku probablemente dos hòmber sospechoso familiar di e dama ariba mensioná a pega e kas di e hòmber sopechoso ku den oranan di marduga a lòs bala riba su ex.
Polis a detené e hòmbernan:
- W.F.J. nasé na Kòrsou di 45 aña di edat
- U.S.A.J. nasé na Kòrsou di 21 aña di edat
A presentá ambos sospechoso dilanti di un fiskal ouksiliar ku a ordená nan enkarselashon pendiente mas investigashon.


text:
KUALA LUMPUR- Un homber a wordo acusa di 626 agresion sexual contra su yiu muhe di 15 aña. Pa e crimen aki e homber lo por wordo condena na 12 mil aña di prizon, segun e huesnan cu ta trata e caso a indica.
Den e acusacionnan ta figura 599 caso di sodomia, incesto, un violacion y otro crimennan sexual. E homber cu a declara su mes inocente, lo wordo enhuicia un biaha mas.
“E ta enfrenta na mas di 12 mil aña di prizon”, segun Aimi Syazwani, vice- fiscal di e tribunal special pa crimennan sexual na Putrajaya, capital administrativo di e pais.
Pa cada caso di sodomia, e sospechoso por wordo condena na 20 aña di prizon, como tambe pa e wordo suta cu palo. E lo por cumpli tambe cu 20 aña di prizon pa un caso di violacion y e mesun pena pa 30 otro acusacion di agresionnan sexual.
E homber cu tabata bende productonan di inversiona a wordo deteni dia 26 di Juli ultimo, despues cu mama di e adolescente a entrega un denuncia. For di e tempo ey e ta den detencion preventivo.
Na 2015, un polis a wordo condena na 100 aña di prizon y na 15 sota di palo pa a viola un adolescente di 13 aña den un hotel riba e isla di Borneo.
Fuente: http://www.ntn24.com/noticia/


text:
E mama di Natalee Holloway ta demandando Oxygen Media, bisando cu e cadena ta uza
pretextonan falso pa haya un muestra di su DNA. Den e demanda, obteni pa TMZ, Beth Holloway ta bisa cu e canal di NBC a bis’e cu hendenan asocia cu un docuserie riba su yiu muhe, a descubri cu nan ta kere cu lo ta e restonan di Natalee Holloway Holloway na Aruba.
Como un resultado, e show a pidi un muestra di DNA for di Beth Holloway. E muestra a wordo uza durante e grabacion di e docuserie di seis parti di Oxygen, titula “The Dissappearance of Natalee Holloway.” Natalee Holloway a desaparece na Aruba na 2005. Un hues a declar’e morto na 2012. Su mama ta declara cu el a kere cu e show a haya e restonan di su yiu muhe y ta pa e motibo ey el a duna Oxygen un muestra di saliva. Sinembargo, e restonan na final no tabata di Natalee. De facto, solamente un di e cuater pida wesonan cu a test, tabata humano. E mama ta bisa den e demanda cu Oxygen a gañe y cu nunca e mester a participa den e serie of duna un muestra di DNA si e tabata sa di e berdad. Un representante di Oxygen no a contesta e peticion di Fox news pa un comentario. Tata di Natalee, Dave Holloway, tabata un gran parti di e serienan aki.
Beth y Dave Holloway a divorcia na 1993, hopi prome cu e desaparicion di nan yiu muhe. Dave Holloway a biaha pa Aruba cu e investigado priva TJ Ward pa 18 luna, pa busca e curpa di Natalee. E tata di Natalee a papia cu Fox News na Augustus 2017, mientras cu nan tabata warda e resultadonan di e test di DNA. El a conta cu na e momento eynan, cu e no tabata optimista di e resultadonan. “Nos a bay tras di hopi indicacion y bo tin speransanan na halto, pero nan ta cay den otro. Basicamente bo ta bay un entiero. Uno tras di otro,” el a bisa. “Asina ta bo ta traha un barera, cual ami a haci y bo ta djis sinta warda wak y no purba di pensa nada. Esey ta e unico manera cu mi por trata e situacion. Mi ta sigur cu un dia pronto, probablemente mi lo ta desapunta un biaha mas, si e no ta di Natalee”. Joran van der Sloot, pa hopi tempo a wordo considera como sospechoso den e caso. Den e serienan di Oxygen, Dave Holloway a topa cu “un informante kende tabata amigo cu un individuo kende tabata tin conocemento personal di Joran van der Sloot.” Van der Sloot actualmente ta den un prison Peruano, sirbiendo un sentencia di 28 aña pa a mata Stephany Flores. Flores a wordo mata net cinco aña despues cu Natalee Holloway a desaparece.


text:
Biba Salú - Lesado di Nostisia ser konsekuenté y kome limitá evita e peso nan astronomiko ku despuès por trese bastante komplikashon.
Papaya su blachi ta bon pa!
Biba Salú - Cu e blachi di e mata di papaya herbi bebe como te ta bon pa e siguiente cosnan;
Appelazijn.
Biba Salu - Appelazijn word al eeuwig gebruikt. Men zegt dat appelazijn goed is voor afvallen, mooiere nagels en voor je huid en haar. Het heeft een reinigende werking. Het ontgift en stimuleert je spijsvertering.
Drumimentu
Bo tin problema regularmente ku drumimentu?
Biba Salu - Porehempel ta dos or marduga y ya bo tin un par di ora kaba den kama sin por pega sonjo, y manjan ku Dios ke bo tin un runion of un examen masha masha importante.


text:
Busca Palabra
Download
Proyecto Scol Multilingual
Encuesta
Bo ta haya cu Aruba, Boneiro y Corsou mester tin un solo ortografia (manera di skirbi) pa Papiamento?
20 Buki Nobo na Papiamento pa Mucha y Hoben
Publica: 15 di januari 2018
Oranjestad - Proyecto Idioma di Departamento di Enseñansa Aruba tin e sumo placer di participa cu tin 20 titulo di ficcion nobo na Papiamento pa nos muchanan y hobennan. A traha e bukinan aki principalmente pa uzo na scol y cu grupo meta hopi varia den mente.
Tin titulo pa klas 2 di scol basico te cu e klasnan di examen di scol secundario. A parti esakinan exitosamente caba bou di tur scol. E bukinan no ta na benta den libreria, pero si t’ey pa fia na Biblioteca Nacional y na tur MFA.
Un grupo grandi di colaborador, principalmente local, pero tambe internacional a skirbi, traduci, ilustra y coregi e materialnan nobo. E trabounan aki a sosode bou encargo y guia di Sra. Gina Ramsbottom, redactor y coordinado di e trabounan di produccion y publicacion di ficcion/no-ficcion na Proyecto Idioma den Enseñansa. Sra Audrey Tromp-Wouters, coordinado di Proyecto Idioma, a percura pa tur e rekistitonan pa financiamento di FDA.
Resultado ta, cu tin un cantidad grandi di buki varia pa ofrece e muchanan, di cual mayoria ta obra original, pero tin 3 traduccion tambe.
Tema
E temanan a wordo selecta teniendo cuenta cu cada grupo meta specifico. Algun ehempel di tema pa scol basico y special: amistad, termento (‘bullying’), proteccion di flora y fauna di Aruba, deporte / perseverancia y trahamento den team. Tema pa e hobennan ta inclui peer pressure, namoramento, bida social di hoben y e consecuencianan di embaraso hubenil / uzo di droga.
Autor
Bou di e autornan nobo (y algun estableci) por conta Desiree Croes, Lorena Boekhoudt-Almary, Beth Briñez Albertsz, Danielle Janga, Marvis Engelhardt, Shaila Vrolijk, Desiree Correa, Yolanda Croes, Diana Marchena-Martes, Ria Arrindell-Broeks, Gina Ramsbottom, Diana Lebacs di Corsou (traduccion), Loekie Morales di Sint Maarten (traduccion) y Sally Green di Inglatera (traduccion).
Aunke Papiamento no ta forma parti di e curiculo (ainda) pa mayoria di e scolnan basico -cu excepcion di e scolnan multilingual- no por enfatisa suficientemente e importancia di laga e muchanan familiarisa nan mes na scol basico caba cu e dushi experiencia di lesa buki na Papiamento. Un motibo urgente pa esaki, ta e echo cu na scol secundario e muchanan si ta haya Papiamento como materia.
Pa yuda maestro facilita e proceso di familiarisacion aki y trata e importancia di lesamento en general na un forma mas amplio, Sra. Angelique Maduro di Proyecto Idioma den Enseñansa a ofrece guia den forma di workshop y katern cu informacion y tips. Tambe a pidi cada scol basico pa apunta un maestro pa coordina actividad of les rond di lesamento na nan scol. Na 2018 lo pone sugerencia tocante lesamento pa mayor y educador riba e website di DEA: [ea.aw]
Ilustracion
Otro profesional cu a traha riba e bukinan nobo ta inclui e ilustradonan: Sheila Werleman, Gairo Tromp, Melusina Gunsam, Diego van Koetsveld, Roxana Rodriguez, Ariadna Faries, Marlon Tjung Agnie, Lara Kuiperi, Beth Briñez Alberstz, Mitchell Rustveld, Barbara Meaux-O’Connor, Ria Arrindell-Broeks.
Fotografia pa e kaft di e buki Den kibra di marduga tabata den man di Edsel Sint Jago.
Traduccion
E siguiente traductornan a contribui: Margriet Geerman (d.f.m.), Marlon van der Linde y Juan Maduro. Encarga cu diseño di e bukinan tabata: Irene Peterson, Joost Horward di Adctra, Shaitza Olivieira, Glenny Grigg, Nicolas Silva y Marlon Tjung Agnie. Responsabel pa coreccion di idioma tabata: Rubia Bernabela, Swinda de Cuba-Arends, Elvia Solognier, Evelyn Ruiz-Croes, Maureen Molina-Luidens, Marlon van der Linde, Roy Solognier, Sue-Ann Ras, Swinda Schwengle y Selvia Lumenier.
Un danki na FDA pa por a haci financiamento di e bukinan posibel. Y un pabien grandi na Proyecto Idioma den Enseñansa, na tur e autornan, e demas colaboradornan y naturalmente e muchanan!


text:
ORANJESTAD - Na Aruba riba tereno politico ainda nos falta hopi pa madura y falta ainda tambe pa pueblo compronde y bira consciente riba e esencia di politica y principalmente comprende e trabao di nos como parlamentario.
Un democracia parlamentario tin como punto e trias politica pa trece balance y pa garantisa cu pueblo por tin bon gobernacion, transparencia y sigur integridad. E trias politica ta papia di separacion di podernan, pero na Aruba nos ta papia mas bien di reparticion di poder.
Trias politica
E poder legislativo (Parlamento) cu ta e representacion di pueblo di Aruba y no di un partido politico (Staatsregeling III.1) ta e organo cu tin di papia den nomber di pueblo, tin di scucha pueblo, trece nan preocupacion dilanti y cu nos constitucion ta duna nan e instrumentonan hopi importante pa por haci nan trabao den nomber di pueblo cu ta e derecho di haci pregunta na e minister y staatssecretaris, derecho di iniciativa unda cu por bin cu ley y esun di mas importante e derecho di aproba un presupuesto.
E poder ehecutivo ta den man di gobierno cu ta fiha su maneho pero tambe ta esun cu ta bin cu leynan di iniciativa cu na final di dia ta keda den man di parlamento, si ta aproba of no ta aproba. Y e poder di hurisdiccion (rechtspraak) ta den man di hueznan cu tin e deber di protega e ciudadano den su derechonan unda ta controla si tur procedura tuma pa gobierno a bay conforme ley.
Un parlamento critico
Pakico e splicacion den corto aki? Ta debi cu pa basta dia nos por a tende hopi comentario principalmente riba e trabao di parlamentarionan unda cu tin ta vocifera cu nan lo ta haci di mas, principalmente e parlamentarionan cu ta sostene e gobierno, door di a haci riba 1000 pregunta pa locual ta trata presupuesto y cu nunca antes esaki a pasa. Tambe bo ta haya comentario riba e cantidad di mocionnan cu a ser presenta, sin conta na momento cu un parlamentario bay publicamente y duna su pensamento riba maneho y ta ser mal interpreta y sigur esnan den oposicion ta haci mal uso di esaki pa core haci propaganda politico infantil cu ta refleho di falta di madures politico. Pakico ta bisa esaki? Pasobra esaki pami ta netamente pakico pueblo a vota pa un cambio. Porfin tin un parlamento cu no ta un stempelparlement, cu a permiti cu awendia nos tin un debe grandi unda cu 93 cen di cada florin ta bay na paga debe. E refleho di un parlamento critico cu ta haci uso di su derecho pa haci pregunta y unda cu a haci riba 1000 pregunta den e ultimo presupuesto.
Mocion ta deseo di pueblo
Mocionnan cu a ser entrega ta muestra cu e parlamentarionan aki ta scucha pueblo y mocionnan ta deseonan di pueblo di kier wak algo diferente. No ta pasobra bo tin un maneho kiermen cu e ta e mihor. Si pueblo ta desea algo otro bo tin di scucha y trata na haci cambionan pa cumpli cu deseo di un pueblo pasobra na final di dia ta pueblo ta e huez cu lo dicta si un maneho tabata bon. Pero como parlamentario y den e area cu mi tin conocemento semper lo mi keda trece mi pensamento y para tras di pueblo cu mi ta respresenta y cu mi opinion of di cualke colega, no ta obliga ningun minister di sigui, pasobra nos ta haci nos trabao como parlamentario.
Control di parlamento
Na momento cu aproba un begroting no ta nifica cu un gobierno por haci y deshaci. P’esey e parlamento tin di hunga un rol importante unda e por yama e minister na cualke ora pa bin duna cuenta con cos ta bayendo. Y sigur e maneho aproba pa parlamento ta e guia di e parlamentario pa por controla si cada florin aproba ta yega su destino y si gobierno ta cumpli cu su maneho stipula. Esaki no nifica cu nos ta contra ningun Minister ni kier ta sinta den stoel di ningun minister pero nos ta haci nos trabao cu pueblo a pone nos pa haci y mi lo sigui haci esaki p’asina pueblo cu mi ta representa por ta trankilo cu nos di parlamento ta e garantia cu por tin bon gobernacion, transparencia y integridad.
Pa termina mi tin di bisa cu nos falta hopi ainda pa madura politicamente pero a cuminsa e prome pasonan. Sigur e no ta bay ta facil pa nos pero pueblo tin di cuminsa bira consciente di e rol importante di un parlamentario di controla un gobierno y no net parobes manera ta e mal custumber cu gobierno ta pone un Salsa y maske cu mi no sa bail’e mi tin di bail’e. Pues cu esaki mi kier pone cos bon cla pa pueblo cu nos di parlamento y sigur mi persona a bin pa haci mi trabao manera debe ser pa dia mi bay, pasobra ta pueblo ta pone y pueblo ta kita, mi por bay cu mi cara na laira cu mi a haci mi trabao como parlamentario manera debe ser y sigur cu mi a traha na interes di e pueblo di Aruba unda cu mi a huramenta pa haci esaki na un manera corecto.


text:
AMSTERDAM- Awe, 4 di mei ta dia cu Reino Hulandes ta conmemora tur esunnan cu a fayece den di dos guera mundial. E conmemoracion nacional a tuma luga riba Dam na Amsterdam, caminda cu S.A.R. Rey Willem Alexander, Reina Maxima y prome minister Mark Rutte lo atende. Aruba su minister plenipotenciario Guilfred Besaril tambe lo ta presente, mescos cu e ministernan plenipotenciario di Corsou Eunice Eisden y di St Maarten Hasani Ellis. Lo tin discurso y despues a tene 2 minuut di silencio. E conmemoracion a finalisa cu 50 mucha di scolnan na Friesland y Amsterdam ta haci un ofrenda floral.
Prome cu esey tabata tin un misa solem na Nieuwe Kerk. Eynan escritor Daan Heerma van Vos lo tene e lectura di 4 di mei. Mainta presidente di Eerste y Tweede Kamer a pone un krans na nomber di miembronan di Parlamento.
E prome dodenherdenking a tuma luga dia 9 di mei 1945. E tempo ey a recorda e victimanan Hulandes di e di Dos Guera Mundial. E aña siguiente esaki a tuma luga dia 4 di mei, cual ta fecha di conmemoracion te awe. Desde 1961 ta recorda tambe tur esunnan cu a perde nan bida durante otro conflictonan militar y operacionnan di paz.
Reino Hulandes ta recorda esunnan cu a fayece durante di dos guera mundial
AMSTERDAM- Awe, 4 di mei ta dia cu Reino Hulandes ta conmemora tur esunnan cu a fayece den di dos guera mundial. E conmemoracion nacional a tuma luga riba Dam na Amsterdam, caminda cu S.A.R. Rey Willem Alexander, Reina Maxima y prome minister Mark Rutte lo atende. Aruba su minister plenipotenciario Guilfred Besaril tambe lo ta presente, mescos cu e ministernan plenipotenciario di Corsou Eunice Eisden y di St Maarten Hasani Ellis. Lo tin discurso y despues a tene 2 minuut di silencio. E conmemoracion a finalisa cu 50 mucha di scolnan na Friesland y Amsterdam ta haci un ofrenda floral.


text:
Pareu cu Love Festival
ORANJESTAD (AAN) – Amantenan di cuminda di truck, fanaticonan di pan of basket pa saborea despues di a keiro of despues di trabou; prepara e stoma paso pronto lo bo tin oportunidad di tin nan tur bo dilanti y den un solo luga.
‘We Love Food Trucks Festival’ ta e mas reciente ampliacion di loke ta, e ya bon conoci, ‘Love Festival’ y cu e aña aki ta tumando luga dianan 3, 4 y 5 di november. E festival di snack truck of truck di cuminda, lo ta ubica riba e ‘Music Boulevard’ cu ta bay crea riba e ‘Harbor Arena’ na Oranjestad, specialmente pa e evento aki.
E exponentenan mas popular y gusta di nos gastronomia mobil lo tey y hunto cu nan un area bon condiciona cu hopi mesa y stoel pa bo por sinta sea bo so, cu bo pareha, of bo grupo y disfruta di e ‘mondjes’. Cada anochi e ‘We Love Food Trucks Festival’ ta cuminsa for di 7’or ofreciendo dushi cuminda estilo Crioyo, Mexicano, Italiano, riba grill, Hulandes, etc. etc. Naturalmente lo tin tambe un bar hopi amplio pa asina bo tin algo pa baha cada hap cune.
Entrada ta completamente gratis pa tanto e bishitantenan di ‘Love Festival’, como tambe pa publico en general. Esnan paden di e festival di musica lo tin un entrada special cu acceso pa y for di e area di ‘We Love Food Trucks Festival’, y esnan cu despues di a yena stoma, kier bay kima e calorianan cu e bon musica di artistanan local y internacional; por pasa cumpra un carchi na porta.
Asina un y tur riba e isla por goza di e anochinan aki y tur loke nan tin pa ofrece y Love Festival atrobe ta amplia su concepto di kico ta un berdadero festival, cu experiencianan pa scucha, pa wak y tambe pa smaak.
Falta poco menos di un luna pa e fin di siman grandi di ‘Love Festival’ y awo tambe e ‘We Love Food Trucks Festival.’ Varios ta e trucknan cu ya a confirma nan participacion. Tene cuenta cu espacio ta limita pa cu e obhetivo di por mantene un ambiente agradabel y safe pa publico.


text:
Bookmark your favorite videos and websites of the internet
amor bravío capítulo 37 avances, amor bravío capítulo 37 telenovelas gratis, amor bravío cap 37
Hide More Tags
amor bravío capítulo 37 telefe tv, amor bravío capítulo 37 de abril 2012, amor bravío capít
Hide More Tags
amor bravío capítulo 37 telemundo online, amor bravío capítulo 37 watch online, amor bravío ca
Hide More Tags
amor bravio capítulo 37 free movies, amor bravio capítulo 37 television, amor bravio capítulo 37 univis
Hide More Tags
amor bravio capítulo 35 free movies, amor bravio capítulo 35 youtube video, amor bravio capítulo 35 37
Hide More Tags
Article Ted - News
Social Bookmarking since 2007
Place your ad here!
amor bravio capítulo 35 37 amor bravio capítulo 35 avances amor bravio capítulo 35 free movies amor bravio capítulo 35 telefe tv amor bravio capítulo 35 telemundo tv amor bravio capítulo 35 youtube video amor bravio capítulo 37 avances amor bravio capítulo 37 completos amor bravio capítulo 37 free movies amor bravio capítulo 37 telemundo tv amor bravio capítulo 37 television amor bravio capítulo 37 univis amor bravio capítulo 37 youtube video amor bravío ca amor bravío cap 37 amor bravío capít amor bravío capítulo 37 avances amor bravío capítulo 37 de abril 2012 amor bravío capítulo 37 telefe tv amor bravío capítulo 37 telemundo online amor bravío capítulo 37 telenovelas gratis amor bravío capítulo 37 televisa gratis amor bravío capítulo 37 univision amor bravío capítulo 37 watch online amor bravío capítulo 37 watch online tv amor bravío capítulo 37 youtube video
With Video Bookmark you are able to save and embed your favorite videos and websites of the internet easily, fast and from each computer connected to the internet. Manage your personal video links and make them viewable for all users or only for yourself.


text:
ORANJESTAD – Amateur Baseball Bond Aruba su AA klasse ta e liga di mas halto di nos baseball local y caminda tur nos estrellanan di baseball cu no ta den Major Leagues. Ex-professionalnan manera Shawn Duinkerk, Garrick Oduber, Rayen Lampe, Juan Carlos Moncion, Kelvin Silvania, Jourick Blanco, y hopi mas sin lubida college stars manera Jerrold Martijn, Myron Kirchner, Milton Croes Jr., Sandy Roga, y hopi mas.
Hungadornan di AA mester ta role models y icons pa nos hungadornan hoben cu ta hungando Little League. Nos lo mester di motiva nos hungadornan hoben pa nan un dia kier hunga como professional of hunga collegiate ball. Asina despues nan por hunga baseball na Aruba y luci e nomber di Aruba riba nan uniform un dia representando sea nos isla, Caribe Hulandes, of Hulanda.
Como incentiva, e directiva di ABBA ta invita tur hungadornan di nos programma di Little League pa presencia e final di nos baseball AA cu nan camiseta bisti y haya un entrada gratis pa tur wega.
Nos hobenanan ta nos futuro di Aruba, sea den deporte of cualkier otro funcion den nos communidad.
Pues e invitation pa e prome wega di nos baseball AA, diabierna awor 31 di Maart na Stadion Nadi Croes/ Crismo Angela pa 7:45 di anochi entre eterno rivalnan di siglo 21, Red Machine y ATCO Concrete Indians.


text:
ORANJESTAD - E mocion cu porta a hala mas atencion y a tene miembronan di Parlamento hopi ocupa, tabata esun pa cuminsa e proceso pa legalisa cannabis medicinal. Ora cu mas tempran den dia a bira conoci kendenan lo a bay vota pro, partido opositor a cuminsa un campaña pa bringa esaki. Tabatin rumornan persistente cu e mocion aki lo por a trece tension den coalicion, y cu si e mocion no pasa, e lo por tin consecuencia pa e coalicion. Na final, e mocion no a a logra haya confianza di un mayoria y a cay chikito cu 6 voto pro y 14 contra.
REACCION
Un rato despues, prome minister Evelyn Wever Croes a reacciona riba su pagina di facebook riba e tema. "Mi aporte riba e discusion tocante #cannabis medicinal: gobierno ta investigando e forma mas eficiente pa legalisa e uso medicinal di cannabis. Tin un comision trahando riba e tema aki cu ta consisti di representantenan di partidonan MEP POR y RED y di ami ta presidi. Asina nos ta duna contenido na forma responsabel na e acuerdo di gobernacion pa yuda esnan cu pa motibo di salud por wordo yuda pa cannabis medicinal " Wever a finalisa bisando.
ORANJESTAD - Venezolanonan residencia na Aruba awe mainta a cuminsa vota pa e eleccion presidencial di e pais. Tin un total di 1132 Venezolano registra na Aruba cu por vota. No obstante e peticion di e grupo opositorio, un grupo ya a acudi for di 8'or pa bay vota. Tur cos ta marcha bon segun e consul encarga, Amabel Lugo. E votamento ta sigui te awe tardi 6'or, unda cu fuera di e actual presidente Nicolas Maduro, por vota pa tres otro candidato.
ORANJESTAD – Gobierno di Aruba a inicia un investigacion pa e posibel fuente di noticia falso riba asilo politico di un dia prome. Asina minister responsabel pa telecomunicacion Chris Romero a informa den un comunicado diabierna. Segun e comunicado, “a tuma e pasonan necesario pa cuminsa cu un investigacion pa saca afor di unda e informacion incorecto aki lo a sali”.
ORANJESTAD – Contrario na rumornan falso cu a keda suministra na algun canal di television local y den cierto medio cu Venezolanonan na Aruba no por vota pa e eleccion presidencial diadomingo, Consul interino Venezolano na Aruba Amabél Lugo a sigura NoticiaCla cu e Venezolanonan registra localmente por vota sin ningun problema. A lamenta e hecho cu a purba difundi informacion falso pa crea un polemica sin cu ta necesario.
ORANJESTAD – E informacion cu a sali for di ayera cu gobierno ta dunando asilo politico na Venezolanonan, no ta cuadra. Asina prome minister di Aruba Evelyn Wever Croes a sigura den un conferencia di prensa diahuebs mainta tempran. E informacion eroneo cu a keda publica riba e.o. whatsapp a causa cu awe mainta tabatin centenares di persona na e edificio di DIMAS pa busca e asilo politico aki. Pero nada di esaki no ta berdad segun Wever. Mes momento Wever ta confirma si cu e situacion ta uno fastioso y delicado.
ORANJESTAD – Minister di deporte Dangui Oduber tabata desapunta den e sentencia di huez di awe riba e caso di Fundacion Lotto pa Deporte. Esey el a bisa NoticiaCla diarason anochi ainda. Ademas e la bisa “Mi no por kere ni imagina cu huez kier sinta riba stoel di minister y stroba un minister di haci su trabou”. Segun e mandatario, na momento cu el a constata irregularidadnan cu fondonan di Lotto pa Deporte, el a manda un carta pa e bestuur y bisa nan esaki no por! “Basa riba esaki e bestuur a dicidi di hibami corte pa asina prohibi mi di haci pregunta, pidi cuentanan annual y otro documentonan” Oduber a bisa. “ Mi ta lamenta cu e sentencia aki huez ta habri caminda pa otro bestuurdersnan tambe haci negoshi a la toko den toko!” e mandatario a finaliza bisando. E mandatario ta referi na e sentencia cu a keda dicta awe mainta y riba cual NoticiaCla a raporta anteriormente caba. Lesa e sentencia AKI.
ORANJESTAD – Tin radio nan di polis ta circulando rond na Aruba cu no ta ‘den man di polis’, y minister di husticia Andin Bikker diaranson a confirma na NoticiaCla cu e asunto a yega na ‘su oido’. “Tin un investigacion andando interno” Bikker a bisa, y a bisa mesora cu ta pesey e no ta comenta mas hopi riba e tema aki. “E tin nos atencion, pero mi no ta comenta mas ariba pasobra mi ta kere e por ta contra productivo y ta stroba e investigacion”, e mandatario a sigui bisa. A bisa cu tur radio di polis ta registra y esnan cu pa un of otro motibo a wordo perdi, a wordo desactiva” e mandatario a sigui bisa.


text:
ORANJESTAD (AAN): E futuro rotonde di Piedra Plat ta casi cla. Un area conoci como e crusada di Bright Bakery. Trabaonan ta andando. E ultimo tokenan pa loke ta e laag di asfalt pa esaki keda cla y wordo habri, ta wordo poni door di BIC. Nos a papia cu David Britten, kende a conta con a bay cu e trabaonan y awe, kico e dia di awe ta nifica. Ki parti di trabao esaki ta.
Britten a conta cu BIC, manera priminti, ta poniendo e ultimo toke di loke ta yama e asfalt toplaag. E asfalt mas fini, cu ta e ultimo laag na e rotonde di Bright Bakery.
Tabata tin asfalt caba. Ya di algun siman atras a pone onderlaag, door cu DOW ta exigi pa pone 7 centimeter di asfalt riba tipo di camindanan asina. A pone dos siman pasa e onderlaag pa por seal e fundacion. A cuminsa for di ayera cu e parti manual di asfalta na e banda panort di Bright Bakery. A instala tambe entre ayera cu awe mianta tur e penpallen cu DOW a instrui pa haci y awor aki ta e ultimo toke cu falta, cual ta e toplaag riba e rotonde y tin cuater zijweg for di eynan, bay ariba, cu entre awe y mañan lo caba di asfalta, y asina mañan mainta cuminsa cu belijning y cu preparacion pa habri e caminda diabierna awo, manera cu a bin ta bin bisando.
Un trabao completo
E trabao aki ta uno completo. Durante destaho publico, a wordo instrui of den e prijs, pa hinca tambe e parti di embeyecimento, esta klinker, mata, asfalt, bernpallen. Tur e borchinan cu tin cu bin. Ta un trabao completo.
Si cada persona cu pasa eynan bisa cu e ta bunita, e ta asina. E ta lanta e crusada inmensamente. Bo no por kita esey. E ta un trabao cu hopi dedicacion haci. Ta hopi klinker itn pega eynan y awor aki ta e ultimo toke cu tur e matanan ta biniendo na nan luga. Esey ta dun’e un bida tambe.
Entregamento di trabao
Dia 4 di Augustus BIC lo entrega e proyecto. Gobierno hunto cu DOW lo dicidi ki dia ta habri e caminda. BIC ta hopi satisfecho y orguyoso cu por ta parti di tipo di trabaonan asina, vooral pa comunidad di Aruba.


text:
AWEMainta.com
Local 25
Diaranson 7 di Mei 2014
Deborah St. Laurent a despidi di Calloway Corporation
Calloway Corporation, proveendo servicionan di catering di calidad pa aeroliñanan na Aeropuerto Reina Beatrix na Aruba, a wordo maneha exitosamente pa Deborah St Laurent p’e ultimo 33 aña. E compania recientemente a wordo tuma over pa Goddard Catering Group y e decision pa baha cu pensioen for di e compania aki a haci cu tanto e Cohen Group, cu t’e doño original, como e doñonan nobo, esta Goddard Catering Group, a dicidi pa duna e Director saliente dinamico, mihor conoci como Debi, un fiesta elegante di cocktail na Manchebo Beach Resort & Spa, den e Beach Pavilion. Entre esnan presente n’e fiesta pa desea Debi tur cos bon, ta-
bata Aruba su Prome Minister y e prome dama, Mike & Doina Eman, Minister di Husticia, Arthur Dowers y su esposa, y Minister di Asunto Social Hubentud y Labor, Paul Croes y su esposa, ademas di hopi persona cu antes tabata traha of ainda ta traha pa Calloway Catering, ademas di empleadonan di aeroliña y e aeropuerto, Debi su amigonan di e comunidad local y miembronan di gerencia di
Manchebo Beach Resort & Spa, como tambe representantenan di e Cohen Group. “No tabatin internet 33 aña pasa, ora Ike y Greta Cohen a ofrece mi un trabou na Aruba,” Debi ta corda. E ta corda cu hopi amor con e mester a bishita e biblioteca publico unda e tabata biba pa haya sa unda Aruba ta, pero asina mes el a bisa si di biaha, y nunca a wak atras.
P’e oportunidad aki cu mi a haya,” e ta bisa, “Mi lo ta eternamente agradecido.” Den e discurso cortico cu el a dirigi n’e invitadonan, Debi a bisa cu tur e exitonan di e compania ta debi na su empleadonan actual y ex-empleadonan, esta e personanan dedica cu a haci e maneho di Calloway Catering hopi mas facil cu su despedida di e compania. E compania, el a informa, for di awor en adelante lo ta maneha p’e sumamente capas Vincent Bell, kende tabata e asistente ehecutivo pa hopi aña. Como un muestra di aprecio, Debi St. Laurent a ricibi un bunita plakat cu un nota personal emocional cu a gradici’e pa su creatividad, trabou duro y lealtad, y a desea Debi tur cos bon cu su aventuranan nobo.
Francisco Mallorca, representando Goddard Catering Group, a gradici Debi p’e tres lunanan di transicion den cual el a bin siña con un persona profesional impresionante Debi ta. E fiesta a conta cu delicioso catering di e ekipo culinario di Manchebo Beach Resort & Spa, sirbiendo algun di Debi su hors d’oeuvres preferi, specialmente e extra colossal U10 shrimp, cual antes tabata aparece riba e menu di catering di first class p’e aeroliñanan. Aki por mira algun momento inolvidabel durante e fiesta, mientras cu Debi a wordo inunda cu amor y aprecio, regalo y brasa, despidiendo di Calloway Corporation despues di 33 tremendo aña.
AWE Mainta di 7 di Mei 2014